Liian hitaasta ajamisesta aiheutuneet vakavat liikenneonnettomuudet ovat lisääntyneet rajusti Britanniassa, kertovat Britannian liikenneviraston tilastot.

Aivan puskurissa roikkuvat autot ärsyttävät liikenteessä. Hanna Laasanen

Liian hidas ajaminen johtaa muiden tiellä liikkuvien turhautumiseen, jopa tieraivoon ja siitä on seurauksena vaarallisia ohituksia tai takapuskurissa roikkumista, kertoo The Daily Star -lehti.

Suomessa asiasta kertoi ensimmäisenä Tekniikan Maailma.

Daily Starin esiin kaivamien Britannian liikenneviraston tilastojen mukaan mukaan hidastelijat aiheuttavat keskimäärin kolme onnettomuutta viikossa.

Viime vuonna liian hidas ajo oli poliisin arvion mukaan syynä 26 ihmisen vakavaan loukkaantumiseen ja kahteen liikennekuolemaan. Lieviä vammoja sai 132 ihmistä.

Hitaan ajon aiheuttamat onnettomuudet ovat lisääntyneet 75 prosentilla viimeksi kuluneen viiden vuoden aikana.

Britannian autoliiton perustajajäseniin kuuluva Hugh Bladon ei ylläty tutkimustuloksesta. Hän tylyttää hitaasti ajavia:

– Pohjimmiltaan hitaasti ajaminen on itsekästä ja typerää ja resepti katastrofeihin.

– Olen jo pitkään puhunut tästä. että hidas ajaminen turhauttaa muita kuljettajia ja johtaa vaarallisiin ohitustilanteisiin.

Bladonin mukaan liian hidas nopeus aiheuttaa ongelmia samaan tapaan kuin hitaasti ajavat karavaanarit tai peräkärryjen vetäjät.

Hän ei kuitenkaan näe mitään nopeaa ratkaisua asiaan.

– Osa näistä hitaasti ajavista ajaa hitaasti sen takia, että he ovat yksinkertaisesti niin epävarmoja liikenteessä.

Järkevästi teiden ominaisuuksien mukaisesti mitoitetut nopeusrajoitukset saattaisivat kuitenkin hänen mukaansa vähentää ongelmaa. Nyt nopeusrajoituksia on heitelty paikoin kuin sattuman oikusta joihinkin paikkoihin.